**ՀԻՄՆԱՎՈՐՈՒՄ**

**«ԳՅՈՒՄՐԻ** **ՀԱՄԱՅՆՔԻ** **ԱՎԱԳԱՆՈՒ** **ՇԱՀԵՐԸ** **ՆԵՐԿԱՅԱՑՆԵԼՈՒ** **ՀԱՄԱՐ**

**ՆԵՐԿԱՅԱՑՈՒՑՉԻՆ** **ԼԻԱԶՈՐԵԼՈՒ** **ՄԱՍԻՆ» ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

**Որոշման ընդունումը պայմանավորված է հետևյալով․**

Հայաստանի Հանրապետության Շիրակի մարզի Գյումրի համայնքի ավագանին հիմք ընդունելով Հայաստանի Հանրապետության գլխավոր դատախազության՝ 2024 թվականի հունիսի 11-ի թիվ 05.1/05.6/10532-2024 և 2024 թվականի հունիսի 19-ի թիվ 05.1//11292-2024 գրությունները, ինչպես նաև Շիրակի մարզի դատախազության կողմից 2024 թվականի հունիսի 5-ի թիվ 1634-24 գրությամբ Գյումրի համայնքի ավագանուն ներկայացված առաջարկությունները և Գյումրի համայնքի ավագանու «Քաղաքացիական պայմանագիր» խմբակցության քարտուղար Քնարիկ Հարությունյանի՝ Գյումրի համայնքի ղեկավարին ներկայացրած 2024 թվականի հուլիսի 22-ի Զ/1472 գրությունը՝ Հայաստանի Հանրապետության Շիրակի մարզի Գյումրի համայնքի ավագանին 26․07․2024թ․ կայացած ավագանու արտահերթ նիստի արդյունքներով որոշում է կայացրել ՀՀ վարչական դատարան ներկայացնել պետական (համայնքային) շահերի պաշտպանության հայցեր՝ Գյումրի համայնքի ղեկավարի թվով 24 որոշումներն անվավեր ճանաչելու և անվավերության հետևանքներ կիրառելու մասին պահանջներով։ Ընդ որում՝ Գյումրի համայնքի ավագանու կանոնակարգի 2-րդ բաժնի 9-րդ կետի համաձայն՝ ավագանին կազմված է 33 անդամից։ Ավագանու 26․07․2024թ․ արտահերթ նիստի արձանագրության համաձայն՝ համայնքի ավագանու նիստին ներկա են եղել ավագանու 21 անդամները, քվեարկությանը մասնակցել են 19 անդամները, որոնց ազգանուններն ամրագրված են որոշմամբ։ Որոշումը կայացվել է 19 կողմ, 0 դեմ և 0 ձեռնպահ արդյունքներով, Նույն որոշման 2-րդ կետով Գյումրի համայնքի ավագանին Գյումրի համայնքի ղեկավարին առաջարկել է Գյումրի համայնքի շահերի պաշտպանության համար ձեռք բերել փաստաբանական ծառայություն։

ՀՀ Շիրակի մարզի Գյումրի համայնքի ավագանու 26.07.2024թ․ թիվ 161-Ա որոշմամբ նախատեսված թվով 24 որոշումների վիճարկման դատավարական գործընթացն ապահովելու նպատակով Գյումրի համայնքի ավագանու ու հայտարարված «գնանշման հարցման» ընթացակարգի արդյունքներով հաղթող ճանաչված, ԱՁ Իրինա Լևոնի Հակոբյանի միջև 01․10․2024թ-ին կնքվել է փաստաբանական ծառայությունների մատուցման գնման թիվ «ՀՀՇՄԳՀՀԿՀ-ԳՀԾՁԲ-24/24» պայմանագիրը։

08․10․2024թ․-ին Գյումրի համայնքի ավագանու 2024 թվականի հուլիսի 26-ի թիվ 161-Ա որոշման ընդունմանը «կողմ» քվեարկած անդամների ստորագրությամբ փաստաբան Իրինա Լևոնի Հակոբյանին տրվել է թվով 24 լիազորագրեր, որով փաստաբան Իրինա Լևոնի Հակոբյանը լիազորվել է «Հայաստանի Հանրապետության վարչական դատարանում, Հայաստանի Հանրապետության վերաքննիչ վարչական դատարանում,Հայաստանի Հանրապետության վճռաբեկ դատարանի վարչական պալատում հանդես գա որպես Գյումրի համայնքի Ավագանու լիազորված ներկայացուցիչ՝ Գյումրի համայնքի ավագանու 2024 թվականի հուլիսի 26-ի թիվ 161-Ա որոշմամբ նախատեսված թվով 24 որոշումները դատական կարգով վիճարկելու՝ պետական /համայնքային/ շահերի պաշտպանության հայցեր ներկայացնելու նպատակով, ստորագրի հայցադիմումներ, վերաքննիչ և վճռաբեկ բողոքներ, ինչպես նաև վերաքննիչ և վճռաբեկ բողոքի պատասխանները, ներկայացնի միջնորդություններ, Գյումրի համայնքի Ավագանու շահերի պաշտպանության համար կատարի բոլոր այն անհրաժեշտ գործողությունները, որոնք առնչվում են սույն հանձնարարության հետ:»

Գյումրի համայնքի ավագանու անունից փաստաբան Իրինա Հակոբյանի կողմից ՀՀ վարչական դատարան են ներկայացվել թվով 24 հայցադիմումներ։ Որպես հայցվորի ներկայացուցչի լիազորությունները հավաստող փաստաթուղթ՝ Դատարան են ներկայացվել ՀՀ Շիրակի մարզի Գյումրի համայնքի ավագանու 19 անդամների կողմից ստորագրված 08.10.2024թ. լիազորագրերը։

Գյումրի համայնքի Ավագանու 2024 թվականի հուլիսի 26-ին կայացված թիվ 161-Ա որոշմամբ սահմանված՝ վիճարկվող Գյումրի համայնքի ղեկավարի 24 որոշումների վիճարկման նույնական փաստական հանգամանքներով վարչական գործերով հայցադիմումի վարույթ ընդունելու հարցի քննարկման արդյունքում ստորադաս դատարանները ցուցաբերել են իրար հակասող մոտեցումներ և կայացրել իրար հակասող մեկնաբանություններով որոշումներ։

Մասնավորապես՝ հակասական են մեկնաբանվել փաստաբանին տրված լիազորագրերի պատշաճ լինելը, այն է՝ «Տեղական ինքնակառավարման մասին» ՀՀ գործող օրենքին համապատասխան տրված լինելը։

Արդյունքում ստեղծվել է մի իրավիճակ, երբ Գյումրի համայնքի Ավագանու 2024 թվականի հուլիսի 26-ին կայացված թիվ 161-Ա որոշման հիման վրա ՀՀ վարչական դատարանին ներկայացվել են թվով 24 հայցադիմումներ, որոնցից՝

* թվով 6 գործերով՝ հայցադիմումներն ի սկզբանե ընդունվել են վարույթ (թիվ ՎԴ5/0803/05/24, թիվ ՎԴ/14562/05/24, թիվ ՎԴ/16255/05/24, թիվ ՎԴ/16462/05/24, թիվ ՎԴ/16535/05/24, թիվ ՎԴ/16635/05/24 վարչական գործեր),
* թվով 3 գործերով՝ թիվ ՎԴ5/0800/05/24, թիվ ՎԴ5/0103/05/25 և թիվ ՎԴ/15436/05/24 վարչական գործերով, ՀՀ վերաքննիչ վարչական դատարանի որոշման (վերաքննիչ բողոքները բավարարվել են) հիմքով, հայցադիմումներն ընդունվել են վարույթ,
* թվով 11 գործերով՝ թիվ ՎԴ/15446/05/24, թիվ ՎԴ/15748/05/24, թիվ ՎԴ/16496/05/24, թիվ ՎԴ5/0804/05/24, թիվ ՎԴ5/0125/05/25, թիվ ՎԴ5/0129/05/25, թիվ ՎԴ5/0131/05/25, թիվ ՎԴ/16654/05/24, թիվ ՎԴ/14599/05/24, թիվ ՎԴ5/0146/05/25, և թիվ ՎԴ5/0145/05/25 վարչական գործերով ներկայացված են վճռաբեկ բողոքներ,
* թվով 4 գործերով՝ թիվ ՎԴ5/0200/05/25, թիվ ՎԴ5/0050/05/25, թիվ ՎԴ50202/05/25 և թիվ ՎԴ5/0143/05/25, ՀՀ վերաքննիչ վարչական դատարանը դեռևս որոշումներ չի կայացրել։

Սույն թվականի հունիսի 19-ին ստացվել է ՀՀ վճռաբեկ դատարանի ՎԴ/16496/05/24, թիվ ՎԴ5/0804/05/24 և թիվ ՎԴ/14599/05/24 վարչական գործերով «վճռաբեկ բողոքը վերադարձնելու մասին» որոշումները, որոնցով Գյումրի համայնքի ավագանու կողմից 08․10․2024թ․-ին փաստաբան Իրինա Հակոբյանին տրված լիազորագրի վերաբերյալ ՀՀ վճռաբեկ դատարանն արձանագրել է հետևյալը․

*«Գործող իրավակարգավորումների համաձայն՝ համայնքի ավագանին իր գործունեությունը կազմակերպում է նիստերի միջոցով, որում քննարկվող հարցերի վերաբերյալ ընդունում է որոշումներ և ուղերձներ՝ կազմելով դրանց վերաբերյալ արձանագրություններ: Ընդ որում՝ համայնքի ավագանու նիստն իրավազոր է, եթե նիստին ներկա է ավագանու անդամների` օրենքով սահմանված թվի կեսից ավելին: Նիստն իրավազոր լինելու դեպքում համայնքի ավագանին նիստին ներկա կամ «Տեղական ինքնակառավարման մասին» ՀՀ օրենքի 16-րդ հոդվածի 2.1-ին մասով նախատեսված դեպքում նիստին մասնակցող անդամների ձայների մեծամասնությամբ, բացառությամբ օրենքով նախատեսված դեպքերի, ընդունում է որոշումներ, որի մեջ նշվում են որոշման նախագծին կողմ, դեմ և ձեռնպահ քվեարկած ավագանու անդամների ազգանունները: Համայնքի ավագանու որոշումը ստորագրում է նիստը վարողը:*

***Այսինքն՝ դատարանում ներկայացուցչի միջոցով հանդես գալու կամահայտնության դեպքում, ՀՀ վարչական դատավարության օրենսգրքով սահմանված կարգով լիազորագիր տալու հնարավորության բացակայության պայմաններում, համայնքի ավագանու կողմից ներկայացուցչին լիազորություններ վերապահելու հարցը պետք է քննարկման առարկա դարձվի համայնքի ավագանու նիստում և նիստին մասնակցող անդամների ձայների մեծամասնությամբ որոշում կայացվի համայնքի ավագանու շահերը դատարանում ներկայացնելու համար մեկ կամ մի քանի անձի լիազորություններ վերապահելու մասին։ Ընդ որում՝ նիստը վարողը պետք է ստորագրի համայնքի ավագանու որոշումը, որի բնօրինակը, որպես համայնքի ավագանու ներկայացուցչի լիազորությունը հավաստող պատշաճ ապացույց, պետք է ներկայացվի դատարան։***

*Այսպիսով, Վճռաբեկ դատարանի գնահատմամբ համայնքի ավագանու ներկայացուցչի լիազորությունը հավաստող պատշաճ ապացույց է հանդիսանում «Տեղական ինքնակառավարման մասին» ՀՀ օրենքի վերոգրյալ իրավակարգավորումների պահպանմամբ ընդունված՝ ներկայացուցչին լիազորություններ վերապահելու վերաբերյալ համայնքի ավագանու որոշման բնօրինակը։*

*Տվյալ դեպքում ՀՀ Շիրակի մարզի Գյումրի համայնքի ավագանու անունից, որպես վերջինիս ներկայացուցիչ, վճռաբեկ բողոք է ներկայացրել Իրինա Հակոբյանը, սակայն վճռաբեկ բողոքին կից չի ներկայացրել, ինչպես նաև սույն վարչական գործում առկա չէ վճռաբեկ բողոք բերելու համար վերջինիս լիազորությունը հավաստող պատշաճ ապացույցը:*

*Ինչ վերաբերում է վարչական գործում առկա` ՀՀ Շիրակի մարզի Գյումրի համայնքի ավագանու 19 անդամների կողմից ստորագրված 08.10.2024 թվականի լիազորագրին, ապա Վճռաբեկ դատարանն արձանագրում է, որ այն սույն որոշմամբ արտահայտված իրավական դիրքորոշումների հաշվառմամբ չի կարող հանդիսանալ ՀՀ Շիրակի մարզի Գյումրի համայնքի ավագանու անունից դատարանում ներկայացուցչություն իրականացնելու Իրինա Հակոբյանի լիազորությունը հավաստող պատշաճ ապացույց։*

*…Տվյալ դեպքում Վճռաբեկ դատարանը գտնում է, որ սույն որոշմամբ նշված սխալները շտկելու և վճռաբեկ բողոքը կրկին բերելու համար անհրաժեշտ է սահմանել տասնհինգօրյա ժամկետ՝ սույն որոշումը ստանալու պահից:»*:

ՀՀ վճռաբեկ դատարանի վերոնշյալ որոշումներով արձանագրած դիրքորոշմամբ պամանավորված անհարաժշտություն է առաջացել փաստաբան Իրինա Հակոբյանին «Տեղական ինքնակառավարման մասին» ՀՀ օրենքով սահմանված կարգով՝ ավագանու նիստով ընդունված որոշմամբ, լիազորություններ տրամադրել Գյումրի համայնքի ավագանու անունից արդեն իսկ ՀՀ վարչական դատարան ներկայացված և դատանի վարույթում քննվող թվով 24 վարչական գործերով դատավարական գործողություններ կատարելու համար։

**ՏԵՂԵԿԱՆՔ**

**«ԳՅՈՒՄՐԻ** **ՀԱՄԱՅՆՔԻ** **ԱՎԱԳԱՆՈՒ** **ՇԱՀԵՐԸ** **ՆԵՐԿԱՅԱՑՆԵԼՈՒ** **ՀԱՄԱՐ**

**ՆԵՐԿԱՅԱՑՈՒՑՉԻՆ** **ԼԻԱԶՈՐԵԼՈՒ** **ՄԱՍԻՆ» ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԳՅՈՒՄՐԻ ՀԱՄԱՅՆՔԻ 2025 ԹՎԱԿԱՆԻ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ՓՈՓՈԽՈՒԹՅԱՆ ՄԱՍԻՆ**

**Գյումրի** **համայնքի** **ավագանու** **շահերը** **ներկայացնելու** **համար** **ներկայացուցչին լիազորելու** **մասին** որոշման ընդունման կապակցությամբ Գյումրի համայնքի 2025 թվականի բյուջեում էական փոփոխություններ՝ ավելացումներ կամ նվազեցումներ չեն նախատեսվում: